فمقال رأي ليها فجريدة واشنطن بوست، قالت عفاف برناني، اللي كانت سكرتير فادارة جريدة “اخبار اليوم” وماشي صحافية، أن الصحافي عمر الراضي، اللي تم اعتقالو ف29 يوليوز بعد تحقيق استمر لأزيد من شهر، وتم اتهامو بالعمالة الأجنبية والمس بسلامة الدولة وكذلك الاغتصاب، هو من بين بزاف ديال الصحفيين المستقلين اللي اتهمهم النظام المغربي بالاعتداء الجنسي. وقالت عفاف، اللي تعرف اسمها بشكل كبير فقضية الصحافي توفيق بوعشرين، أنه من المؤسف امراة بحالها، عانات من التحرش الجنسي فالمغرب، أنها تشكك فهذ التهم المتعلقة بالاغتصاب، “أي اعتداء جنسي من أي نوع حاجة خايبة وكتستدعي التحقيق الجاد، لكن فحالة هاد الصحافيين، هاد التهم كتستعمل لأغراض سياسية.. علاش؟ حيت شفت هذشي بعيني !!”، على حد قولها. وفحديثها على إقحام سميتها فملف بوعشرين، المدان ب15 سنة حبسا نافدا بسبب جرائم جنسية أبرزها الاتجار فالبشر والاغتصاب والاستغلال الجنسي وهتك العرض بالعنف، قالت برناني، اللي عايشة دابا فتونس، أنه ف24 فبراير 2018 تقلبات حياتها، من بعد ما تلقات مكالمة من البوليس، استدعوني من خلالها للاستجواب بعد اعتقال بوعشرين، وكشفات أن المحققين، خلال 8 دالسوايع، ضغطو عليها باش تعترف أن بوعشرين تعدى عليها جنسيا، وكان باين ليا ديك الساعة أنني إلى رفضت الامتثال ليهم باعتباري ضحية غنواجه مصير المجرم. وبعد هذ الاستجواب، قالت برناني أن تصريحاتها تزورات، ومقتطفات من شهادتها تسربات لوسائل الإعلام المقربة من الدولة، وبسبب هذشي، تقدمات بشكوى شهادة الزور لدى محكمة النقض فالرباط، “من بعد جاو البوليس هزوني من داري وداوني للمحكمة، استجوبني وكيل الملك عندلها لعدة ساعات، وكان مصر على أنني أنا اللي زورت الشهادة مشي العكس، والنيابة العامة وجهاتلي تهم “البلاغ الكاذب والقذف”، وعقدات مؤتمر صحفي تعرض فيه مقطع فيديو بلا صوت من استجوابي اللول، ماكنتش عارفة أنه تم تسجيلو، وتحكم عليا ابتدائيا وبسرعة، وقبل حتى ما ندير محامي، ب6 أشهر دالحبس، وأيدات محكمة الاستئناف هاد الحكم”، على حساب هضرتها. وصرحات برناني أن هاد العملية كاملة فيها أشكال كثيرة من المضايقات والتعذيب النفسي، بحيث قالت أن السلطات اقتحمت منزل صديقتها لي كانت ساكنة فيه بشكل غير قانوني، وقطعات عليها الضو والما، عاد التشهير اللي تعرضت ليه فالإعلام، اللي كانت فاللول متعاطفة معايا كضحية مزعومة، “حتى رجعات كتهيني وتشهر بيا وتعتبرني طرف مذنب، وكاين اللي اعتبرني مريضة بمتلازمة ستوكهولم، وشي محامين ديال المشتكيات ببوعشرين اتهموني بأني مشاركة فمقاطع إباحية مع بوعشرين”. وكشفات عفاف أن هذشي كامل قاس ليها كرامتها، وخلاها تقرر الهروب من المغرب والبحث على ملجأ فتونس، بعيدا على الأسرة ديالها وعائلتها وصحابها. وزادت برناني اللي كانت خدامة سكرتير فجريدة “اخبار اليوم”: “بعد مرور عامين، بوعشرين باقي فالحبس، ودابا تعتقل الراضي، وقبل منو تعتقل سليمان الريسوني بسبب مزاعم الاعتداء الجنسي عليه فماي 2020، وحتى بنت خوه، الصحافية هاجر الريسوني، كانت تعتقلات وتوجهات ضدها تهم الإجهاض السري والجنس خارج إطار الزواج، والنظام اللي كيدعي اادفاع على ضحايا الاعتداء الجنسي، دار للريسوني كشف طبي قسري وعنيف باش تتوجه ضدها تهمة الإجهاض”. وكتشوف عفاف أن الراضي كان مستهدف من قبل السلطات قبل فترة طويلة من الاعتقال ديالو واتهامو بالاغتصاب، بحيث فدجنبر، توجهات ليه تهمة بسبب تويت، وقبل ما يتعتقل، كشفات منظمة العفو الدولة على أن السلطات استخدمات برامج التجسس التابعة لمجموعة NSO باش تتجسس عليه، والي غير الحكومات فالعالم اللي قادرة تشريها وتستعملها. وختمات عفاف برناني مقالها بالقول أن العنف الجنسي “مازال حقيقة مؤسفة فالمغرب، لكن واخا هكذاك، كيتم استهداف الصحافيين بيه، وبشكل انتقائي، واللي هوما المنتقدين والمعارضين، وهذشي مكيقللش من فداحة هذ العنف فقط، لكن ينذر بمستقبل مقلق لحرية الصحافة فالمغرب”. المقال الاصلي: 
عفاف برناني فالواشنطن بوست: الدولة كتستعمل جريمة الاعتداء الجنسي لأغراض سياسية.. شفت هذشي بعيني مع بوعشرين اللي بغاو يرجعوني ضحية ديالو صحا وتهانيت وتقاست كرامتي حتى خويت البلاد